**РЕШЕНИЕ № ПВ – 133 -ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БДУВ ИБР Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Изграждане на 5 броя тръбни кладенци“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** улица „Скопие”- имот № 56784.530.24, бул. „България” № 150- имот № 56784.506.118, „Карловско шосе“- имот № 56784.504.9539, бул. „Хаджи Димитър“ - имот № 56784.511.9538, градина „Бряст” – имот № 56784.511.1175, между ул. „Бряст” и бул. „Пещерско шосе”, гр. Пловдив

**Възложител: ОП „Градини и паркове“,** гр. Пловдив, ул. „Даме Груев“, № 64А

Характеристика на инвестиционното предложение:

Предвижда се изграждане на пет броя тръбни кладенци за водовземане от подземни води за нуждите на ОП „Градини и паркове” с цел напояване зелени площи в общински имоти. За реализирането на проекта е необходимо да се изпълнят водовземни съоръжения -шахтови кладенци в рамките на описаните имоти. Напоителният сезон е от м. април до м. октомври – всичко 150 дни.

Необходимият средно денонощен дебит е Q ср.денонощие от 0,63 до 0,95 l/s, (68,6 м3/дни)

В тръбните кладенци ще бъде монтирани хоризонтални помпи с оразмерен дебит.

Инвестиционното предложение /ИП/ попада в обхвата на т.2, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС.

Площадките на ИП не попадат в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0000578 „Река Марица”, включена в списъка на защитените зони за опазване на природните местообитания и дивата флора и фауна, приета с РМС № 122/02.03.2007г. (ДВ бр.21/ 2007г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху предмета на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда изграждане на 5 броя шахтови кладенци с дълбочина от 13 до 25 м.

Сондирането ще се извършва по метода шнеково сондиране с обсаждане с ръчна сондажна апаратура.Този метод на сондиране позволява точното отбиване на преминатите литоложки разновидности и изучаването на геоложкия разрез. По време на сондирането ще се документират преминатите литоложки разновидности и ще се опише геоложкия разрез. На тази база ще се определи точното разположение на филтърната част на експлоатационната колона.

Филтърната част на колоната ще бъде разположена срещу преминатите водоносни пластове.Филтрите ще бъдат прорезни, с изчислен размер на прореза.

В задтръбното пространство на експлоатационната колона ще бъде направена обсипка от промит речен чакъл. В интервалите от 0 до 12 м. ще бъде направен глинест тампонаж.

Предвидените тръбни кладенци ще бъдат изградени след получаване на разрешителни за изграждане на водовземно съоръжение за подземни води и ползване на воден обект по ред, определен от Закона за водите.

* В хода на експлоатация на обектите не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.
* Не се налага промяна на съществуващата или изграждане на нова пътна инфраструктура.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Дейностите по изпълнението на тръбните кладенци ще се осъществяват само в гореопределените имоти и няма да засегнат съседни имоти.

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Характерът и капацитетът на инвестиционното предложение не предполагат значително изменение в ключови характеристики на околната среда.
* С писмо изх. № КД-04-212/05.08.2014г. БДУВ ИБР Пловдив е представила заключение за допустимостта на гореописаното инвестиционното предложение от гледна точка на Плановете за управление на речните басейни на Източнобеломорски район (ПУРБ на ИБР) и постигане целите на околната среда, като се изисква ограничение на достигнатата дълбочина максимум до 25 м.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* Във връзка с поискано становище,определящо степента на значимост на въздействието и риска за човешкото здраве с писмо изх. № 6718/06.11.2014г., РЗИ- Пловдив е потвърдила липсата на негативно въздействие и здравен риск при реализацията на инвестиционното предложение.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на община Пловдив и районите, в които попадат кладенците, както и засегнатото население чрез съобщение на информационно табло и общински сайт. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**ТАМЕР БЕЙСИМОВ 27.11.2014г.**

*Директор на РИОСВ - Пловдив*